ชาวนาเฮ! ครม.เพิ่มงบช่วยต้นทุนปลูกข้าว 594 ลบ. หลังยอดลงทะเบียนเกินเป้า
ครม.อนุมัติงบประมาณเพิ่มเติม 594 ล้านบาท นำไปใช้โครงการบริหารจัดการและพัฒนาคุณภาพข้าว ปี 64/65 หลังพื้นที่ปลูกข้าวเกินเป้ากว่า 5.83 แสนไร่ โดยใช้งบคงเหลือจากโครงการประกันรายได้ข้าว
ครม.อนุมัติงบประมาณเพิ่มเติม 594 ล้านบาท นำไปใช้โครงการบริหารจัดการและพัฒนาคุณภาพข้าว ปี 64/65 หลังพื้นที่ปลูกข้าวเกินเป้ากว่า 5.83 แสนไร่ โดยใช้งบคงเหลือจากโครงการประกันรายได้ข้าว
17 พ.ค. 2565

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี หรือ ครม. อนุมัติกรอบวงเงินโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวปีการผลิต 2564/65 เพิ่มเติม 594.64 ล้านบาท รวมวงเงินโครงการทั้งสิ้น 55,567.36 ล้านบาท ตามที่กระทรวงพาณิชย์เสนอ ซึ่งโครงการนี้เป็นการจ่ายเงินช่วยเหลือให้เกษตรกรในอัตราไร่ละ 1,000 บาท ไม่เกินครัวเรือนละ 20 ไร่ หรือครัวเรือนละไม่เกิน 20,000 บาท เพื่อบรรเทาความเดือดร้อนจากภาระต้นทุนการผลิตที่สูงขึ้นและจูงใจให้เกษตรกรดูแลรักษาข้าวให้มีคุณภาพดี
นอกจากนี้ ครม.เห็นชอบขยายระยะเวลาโครงการออกไปจนถึงวันที่ 30 กันยายน 2565 จะเดิมที่สิ้นสุด 31 พฤษภาคม 2565 และขยายระยะเวลาการจ่ายเงินออกไปจนถึงวันที่ 31 สิงหาคม 2565 จากเดิมที่สิ้นสุด 30 เมษายน 2565
ทั้งนี้ สาเหตุที่ต้องขออนุมัติกรอบวงเงินเพิ่มเติม เนื่องจากพื้นที่ปลูกข้าวของเกษตรกรที่ขึ้นทะเบียนรอบที่ 1 ปีการผลิต 25624/65 ณ วันที่ 16 มีนาคม 2565 มีจำนวน 62,117,643 ไร่ เพิ่มขึ้น 583,099 ไร่ จากเป้าหมายของโครงการที่ตั้งไว้ 61,534,544 ไร่